অতীতেও অনেকবার সর্বভারতীয় রাজনীতিতে পদক্ষেপ করতে চেয়েছেন মমতা বন্দ্যোপাধ্যায়। কখনও ধর্মনিরপেক্ষ জোট গড়তে চেয়েছেন, কখনও ফেডারেল ফ্রন্ট গড়তে চেয়েছেন। কিন্তু বার বার ধাক্কা খেয়েছে তৃণমূল কংগ্রেস। প্রণব মুখোপাধ্যায়ের রাষ্ট্রপতি হওয়া আটকাতে গিয়ে মুলায়ম সিংহ-র সঙ্গে জোট বেঁধে মুখ পুড়েছে তাঁর। কথা দিয়েও সঙ্গ না দিয়ে অতীতে মমতার অস্বস্তি বাড়িয়েছেন অন্না হাজারে।
এবারে নোটবাতিল ইস্যুতে নরেন্দ্র মোদীর বিরুদ্ধে আন্দোলন গড়ে তুলতে গিয়েও একের পর এক ধাক্কা খেয়েছেন। দেশের বিজেপি বিরোধী আঞ্চলিক দলগুলিকে একজোট করতে চেয়েছিলেন। কিন্তু শেষে, তাঁর রাজ্যের বিরুদ্ধেই গুরুতর অভিযোগ তুলল নীতীশ কুমারের দল জেডিইউ। বৃহস্পতিবার জেডিইউ নেতা হরিবংশনারায়ণ সিংহ কার্যত নোটবাতিল ইস্যুতে মমতা বন্দ্যোপাধ্যায়ের আন্দোলন নিয়েই প্রশ্ন তুলেছেন। তাঁর বক্তব্য, মমতা বন্দ্যোপাধ্যায়ের রাজ্যই কালো টাকার কারবারের প্রধান কেন্দ্র। 
প্রথম দফায় দিল্লিতে নোটবাতিল প্রতিবাদ আন্দোলন নিয়ে যেতে গিয়ে ধাক্কা খায় তৃণমূল কংগ্রেস। এক আপ ছাড়া কেউই সেভাবে সঙ্গ দেয়নি। রাষ্ট্রপতির কাছে যাওয়ার সময়ে শিবসেনা সঙ্গ দিলেও সেটা দীর্ঘস্থায়ী হয়নি। পরে একে একে মমতাকে ফিরিয়ে দিয়েছে সিপিএম, বসপা-সহ অন্যান্য দল। নীতীশ কুমার তো সাড়াই দেননি। আর আরজেডি সুপ্রিমো লালুপ্রসাদ মুখে সমর্থন জানালেও পরে এড়িয়ে গিয়েছেন।
এই পর্যন্ত ঠিক ছিল। এবার মমতার জোট রাজনীতিকে ধাক্কা দিল নীতীশের দল। এ দিন জেডিইউ নেতা হরিবংশনারায়ণ সিংহ সংসদের বাইরে সংবাদসংস্থাকে বলেন, ‘পূর্ব ভারতে ২০০-রও বেশি কোম্পানি রয়েছে যারা কালো টাকার কারবার করে আর তাদের হেড কোয়ার্টার পশ্চিমবঙ্গ।’ এখানেই থামেননি ওই জেডিইউ নেতা। তিনি বলেন, এই বিষয়ে তৃণমূল সুপ্রিমো মমতা বন্দ্যোপাধ্যায়ের জবাব দেওয়া উচিত।